《观南阳高武宣王诰词其子浑璞治书徵赋》
元代·吴师道

历数归真主，英雄起壮年。挺身辞汝蔡，仗剑走幽燕。

武略纷谁敌，神锋奋独先。攻城蒙矢石，拓地揽山川。

淮甸威如扫，蛮方命已悬。长驱越东角，直捣海南边。

名冠三军帅，功开半壁天。至仁惟不杀，伟绩更无前。

铁马戈鋋息，貂蝉佩服鲜。曹公创尚在，鄂国志逾坚。

星陨悲苍汉，山崇想故阡。分祠遍南纪，遗像俨凌烟。

疏傅曾开国，承家复象贤。绣衣躬入奏，丹陛诏仍宣。

圣代昭恩数，王封衍土田。风云摅壮气，日月漏重泉。

制辟奚斯庙，光增太史编。哀荣千载少，忠孝一家全。

奕奕丹青绘，绵绵带砺传。桐乡修秩祀，愿荐侑神篇。

作者简介：吴师道(1283—1344)，字正传，婺州兰溪县城隆礼坊人。生于元世祖至元二十年，卒年惠宗至正四年，年六十二岁。聪敏善记诵，诗文清丽。19岁诵宋儒真德秀遗书，乃致力理学研究，竭力排斥其他学说。元至治元年(1321)登进士第。授高邮县丞，主持兴筑漕渠以通运。因为官清正，被荐任国子助教，延祐间，为国子博士，六馆诸生皆以为得师。后再迁奉议大夫。以礼部郎中致仕，终于家。生平以道学自任，晚年益精于学，剖析精严。